[]

บริษัท โกลบอล คอนเน็คชั่นส์ จำกัด (มหาชน)

GLOBAL CONNECTIONS PUBLIC COMPANY LIMITED

ส่วนที่ 2

บริษัทที่ออกหลักทรัพย์

ส่วนที่ 2

บริษัทที่ออกหลักทรัพย์

  ----------------------- --- -----------------------------------------------------------
  ชื่อบริษัท                  :   บริษัท โกลบอล คอนเน็คชั่นส์ จำกัด (มหาชน) ("บริษัทฯ")

  ประกอบธุรกิจ              :   ประกอบธุรกิจเป็นตัวแทนจำหน่ายวัตถุดิบที่เกี่ยวเนื่องกับพลาสติกและปิโตรเคมี
                              รวมถึงสารเติมแต่งที่ใช้ในกระบวนการแปรรูปผลิตภัณฑ์พลาสติกและปิโตรเคมีอื่น ๆ

  ที่ตั้งสำนักงานใหญ่           :   เลขที่ 13/1 หมู่ 2 ถนนกิ่งแก้ว ตำบลราชาเทวะ อำเภอบางพลี
                              จังหวัดสมุทรปราการ 10540

  เลขทะเบียนบริษัท           :   0107548000153

  Home Page               :   www.gc.co.th

  โทรศัพท์                  :   0-2763-7921, 0-2763-7999, 0-2763-7923-42

  โทรสาร                  :   0-2763-7949, 0-2312-4880-1

  นิติบุคคลที่บริษัทถือหุ้นมากกว่า   :   ไม่มี
  10%                         

  รายนามบุคคลอ้างอิงอื่น           

  นายทะเบียนหลักทรัพย์        :   บริษัทศูนย์รับฝากหลักทรัพย์ (ประเทศไทย) จำกัด ที่อยู่ 62
                              อาคารตลาดหลักทรัพย์ แห่งประเทศไทย ถนนรัชดาภิเษก เขตคลองเตย
                              กรุงเทพฯ 10110 โทรศัพท์ 02-229-2800 โทรสาร 02-654-5427

  ผู้สอบบัญชี                 :   บริษัท สำนักงาน เอินส์ท แอนด์ ยัง จำกัด อาคารเลครัชดา ออฟฟิศ คอมเพล็กซ์
                              ชั้น 33, 193/136-137 ถนนรัชดาภิเษก , คลองเตย กรุงเทพ 10110
                              โทรศัพท์ 02-264-0777 โทรสาร 02-264-0789
  ----------------------- --- -----------------------------------------------------------

ปัจจัยความเสี่ยง

1.  ความเสี่ยงจากการพึ่งพาซัพพลายเออร์หรือผู้ผลิตสินค้าน้อยราย

  สัดส่วนของซัพพลายเออร์ที่บริษัทฯ เป็นตัวแทนจำหน่ายในสัดส่วนที่สูง คือ บริษัท เอสซีจี
  พลาสติกส์ จำกัด โดยมีสัดส่วนร้อยละ 45.8 ของยอดซื้อทั้งหมดของบริษัทฯ ในปี 2554
  ซึ่งสัดส่วนการสั่งซื้อนี้ได้ลดลงมาอย่างต่อเนื่องตั้งแต่ปี 2547 ซึ่งอยู่ที่ระดับประมาณร้อยละ 63
  ของยอดซื้อทั้งหมดของบริษัทฯ

  อย่างไรก็ตาม ยอดซื้อจากบริษัท เอสซีจี พลาสติกส์ จำกัด ในปี 2554 มีมูลค่า 1,606 ล้านบาท
  ลดลงจาก 1,709 ล้านบาทในปี 2553 หรือลดลงร้อยละ 6 ในขณะที่ปริมาณซื้อจากกลุ่มของบริษัท
  เอสซีจี พลาสติกส์ จำกัด ปรับลดลง จาก 38,358 ตัน ในปี 2553 เป็น 34,085ตัน ในปี
  2554 หรือลดลงร้อยละ 11

  ทั้งนี้ บริษัทมีนโยบาย และพยายามเพิ่มความหลากหลายของสินค้า โดยขยายตัวไปในตลาด
  และอุตสาหกรรมใหม่ ดังจะเห็นได้จากการขยายธุรกิจไปยังตลาด/อุตสาหกรรม
  ที่เกี่ยวข้องกับยาง มีการติดต่อเพิ่มจำนวนซัพพลายเออร์มากขึ้น เพื่อให้เกิดการถ่วงดุลที่เหมาะสม
  ในขณะเดียวกัน ยังคงมุ่งเน้นขยายตลาด และเพิ่มยอดขายสินค้าเกรดพิเศษ
  ที่ผลิตโดยซัพพลายเออร์ชั้นนำของโลก อีกกว่า 20 บริษัท ซึ่งโดยส่วนใหญ่บริษัทฯ
  เป็นตัวแทนจำหน่ายเพียงบริษัทเดียวในประเทศไทย และให้อัตรากำไรขั้นต้นที่สูงกว่า
  มีความเสี่ยงเรื่องราคาต่ำกว่า มีอัตราการเจริญเติบโตสูง และคู่แข่งน้อยราย

2.  ความเสี่ยงจากการพึ่งพาพนักงาน

  เนื่องจากยอดขายของบริษัทฯ ส่วนใหญ่เป็นการขายผ่านพนักงานขาย ดังนั้น ยอดขายของบริษัทฯ
  จึงมีความสัมพันธ์โดยตรงกับบุคลากรฝ่ายขาย บริษัทฯ
  จึงมีความเสี่ยงในการพึ่งพิงบุคลากรฝ่ายขายในด้านความสัมพันธ์ที่มีกับลูกค้า
  หากพนักงานขายออกจากบริษัทฯ ไป ลูกค้าก็อาจย้ายการซื้อสินค้าตามไปด้วย
  ซึ่งอาจจะทำให้ยอดขายและกำไรของบริษัทฯ ลดลงได้ โดยเฉพาะสินค้าประเภท Commodity
  Polymer แต่ในการขายสินค้าเกรดพิเศษบางผลิตภัณฑ์
  อาจจำเป็นต้องอาศัยความรู้ความชำนาญเฉพาะด้านของบุคลากรในการขายสินค้านั้น ๆ
  และสิ่งสำคัญการสนับสนุนด้านเทคนิคจากซัพพลายเออร์หากพนักงานขายคนดังกล่าวออกจากบริษัทฯ
  ไป บริษัทฯ อาจประสบปัญหาด้านงานขายได้

  อย่างไรก็ตามลูกค้าส่วนใหญ่ได้ค้าขายกับบริษัทมาเป็นเวลานานซึ่งเป็นความประทับใจต่อนโยบายของบริษัท
  ดังนั้น จึงสามารถลดความเสี่ยงในการเสียลูกค้าได้ในระดับหนึ่ง และผู้บริหารของบริษัทฯ
  มีความรู้ความชำนาญในสินค้าทุกชนิดเป็นอย่างดี อีกทั้งมีการเยี่ยมเยียนลูกค้าตามวาระต่างๆ
  ทำให้ความสัมพันธ์ในรูปบริษัท และทางผู้บริหารเป็นไปด้วยดี ประกอบกับบริษัทฯ
  มีนโยบายในการฝึกอบรมให้กับพนักงานอย่างต่อเนื่อง
  จึงสามารถพัฒนาบุคลากรมาทดแทนได้อย่างต่อเนื่อง
  ประกอบกับระบบฐานข้อมูลลูกค้าที่ดีจึงทำให้พนักงานใหม่สามารถติดตามลูกค้าเดิมได้โดยง่าย
  สิ่งที่สำคัญอีกประการหนึ่งคือสินค้าเกรดพิเศษที่บริษัทฯ
  เป็นตัวแทนส่วนใหญ่หลังจากผู้สั่งซื้อของลูกค้ารับรองคุณภาพแล้ว
  จะไม่เปลี่ยนไปใช้ของบริษัทอื่นถ้าไม่มีเหตุจำเป็นอย่างยิ่งจริงๆ
  เนื่องจากผู้สั่งซื้อของลูกค้ากำหนดรายละเอียดคุณภาพของวัตถุดิบไว้แล้ว
  นอกจากนี้ฐานลูกค้าบางกลุ่มผูกกับสินค้าเกรดพิเศษ และไม่สามารถเปลี่ยนได้
  ทำให้การพึ่งพาพนักงานจากส่วนนี้มีผลไม่มากนัก

  นอกจากที่กล่าวมาแล้ว บริษัทมีแผนที่จะดำเนินการพัฒนาแผนการสืบทอด (Succession Plan)
  ในทุกระดับของการบริหารในองค์กร เพื่อเป็นการเสริมสร้างความมั่นคงยั่งยืนขององค์กร
  และธุรกิจในระยะยาว

3.  ความเสี่ยงจากหนี้สูญของลูกหนี้การค้า

  ปัจจุบัน บริษัทฯ มียอดขายเครดิตเกือบทั้งหมด ดังนั้นหากลูกหนี้การค้าของบริษัทฯ
  กลายเป็นหนี้สูญเป็นจำนวนมาก อาจส่งผลต่อสภาพคล่องของบริษัทฯ ทางด้านเงินทุนหมุนเวียน
  หรือผลการดำเนินงานของบริษัทฯ ได้ อย่างไรก็ตาม ในปัจจุบัน บริษัทฯ
  มีการกระจายการขายให้แก่ลูกค้าในวงกว้าง ยอดขายแต่ละรายลูกค้ามีไม่เกินร้อยละ 5
  ของยอดขายทั้งหมดเพื่อลดความเสี่ยง
  และมีนโยบายตรวจสอบเครดิตของลูกค้าอย่างรัดกุมก่อนที่จะให้เครดิตกับลูกค้า
  และติดตามดูพฤติกรรมและความสามารถในการชำระเงินอย่างใกล้ชิด โดยบริษัทฯ
  ได้ตั้งคณะกรรมการพิจารณาสินเชื่อเพื่อพิจารณาวงเงินเครดิตสำหรับลูกค้าทั้งรายเก่าและรายใหม่
  และมีการจัดตั้งระบบการอนุมัติเครดิตให้กับลูกค้าโดยแยกออกมาจากฝ่ายขาย
  เพื่อควบคุมรายการขายที่อาจมีความเสี่ยง นอกจากนั้นบริษัทฯ
  ได้ทำประกันคุ้มครองความเสียหายของลูกหนี้การค้ากับบริษัทประกันภัยมาเป็นเวลา 7 ปี
  โดยจะคุ้มครองสำหรับหนี้เสียของลูกค้าของบริษัทฯที่อยู่ในเงื่อนไขการประกันภัย
  โดยทางบริษัทประกันภัยจะกำหนดวงเงินคุ้มครองสำหรับลูกค้ารายที่เข้าเกณฑ์ตามเงื่อนไขประกัน
  สำหรับการสำรองค่าเผื่อหนี้สงสัยจะสูญของ บริษัทฯ นั้น บริษัทฯ
  มีการพิจารณาความเสี่ยงของลูกหนี้การค้าจากประสบการณ์ในการเก็บเงินในอดีตและสถานะปัจจุบันของลูกหนี้คงค้าง
  และเปรียบเทียบกับสำรองค่าเผื่อหนี้สูญที่ตั้งอยู่ และการค้ำประกันจากบริษัทประกันภัย
  ว่าจำเป็นต้องมีการสำรองเพิ่มเติมหรือไม่

4.  ความเสี่ยงทางด้านอัตราแลกเปลี่ยน

  บริษัทฯ
  ซื้อสินค้าจากซัพพลายเออร์ในต่างประเทศเป็นสกุลเงินเหรียญดอลลาร์สหรัฐอเมริกาเกือบทั้งหมด
  เพื่อความสะดวกในการควบคุมดูแล โดยในปี 2554 บริษัทฯ
  มีการซื้อสินค้าในสกุลเงินต่างประเทศประมาณร้อยละ 22.7 ของยอดสั่งซื้อทั้งหมดของบริษัทฯ
  ในจำนวนนี้มากกว่าร้อยละ 99 เป็นการซื้อสินค้าในสกุลเหรียญสหรัฐอเมริกา
  ซึ่งหากอัตราแลกเปลี่ยนสกุลเงินบาทต่อสกุลเงินเหรียญดอลลาร์สหรัฐ มีความผันผวน
  อาจทำให้มีผลกระทบต่อกำไรของบริษัทได้มาก

  อย่างไรก็ตาม เพื่อการป้องกันความเสี่ยงจากอัตราแลกเปลี่ยน บริษัทฯ
  จึงมีการติดตามความเคลื่อนไหวของค่าเงินบาทต่อสกุลเงินเหรียญดอลลาร์สหรัฐอย่างใกล้ชิดโดยขอคำปรึกษาจากธนาคารคู่ค้าประกอบการตัดสินใจว่า
  ควรจะมีการป้องกันความเสี่ยงด้วยเครื่องมือทางการเงิน
  โดยการซื้อขายเงินตราต่างประเทศล่วงหน้า (Forward Contract) ช่วงเวลาไหน อย่างไร
  บริษัทฯ มีนโยบายชัดเจนในการไม่เก็งกำไรอัตราแลกเปลี่ยน
  โดยไม่มีการซื้อหรือขายเงินตราต่างประเทศล่วงหน้าโดยไม่มีภาระผูกพันทางการค้า และบริษัทฯ
  จะไม่มีการขายล่วงหน้าโดยไม่ได้ตกลงอัตราแลกเปลี่ยนกับลูกค้า
  จึงทำให้สามารถป้องกันความเสี่ยงได้ในระดับหนึ่ง

5.  ความเสี่ยงจากเงินทุนหมุนเวียน

  เนื่องจากบริษัทฯ
  ต้องมีการสำรองสินค้าคงคลังไว้จำนวนหนึ่งเพื่อให้สามารถส่งมอบสินค้าให้กับลูกค้าได้อย่างรวดเร็ว
  รวมกับระยะเวลาการเรียกเก็บเงินจากลูกค้าของบริษัทฯ อยู่ที่ประมาณ 87 วัน
  ซึ่งนานกว่าระยะเวลาการเรียกเก็บเงินจากเจ้าหนี้การค้าของบริษัทฯ ที่มีระยะเวลาประมาณ 21
  วัน ซึ่งมีผลทำให้บริษัทฯ จำเป็นต้องมีเงินทุนหมุนเวียนระดับหนึ่งสำหรับการดำเนินงานของบริษัทฯ
  ซึ่งมี Cash Cycle อยู่ที่ประมาณ 66 วัน หากยอดขายของบริษัทฯ เพิ่มขึ้นมากอย่างมีนัยสำคัญ
  บริษัทฯ
  อาจต้องหาแหล่งเงินทุนเพิ่มเติมซึ่งมีต้นทุนทางการเงินสูงกว่าต้นทุนทางการเงินของบริษัทฯ
  ในปัจจุบัน

  ในปัจจุบัน บริษัทฯ สามารถซื้อสินค้าจากผู้ผลิต เช่น บริษัท เอสซีจี พลาสติกส์ จำกัด บริษัท
  เอสซีจี เพอร์ฟอร์มานซ์ เคมิคอลล์ จำกัด และ บริษัท ไทยพลาสติกและเคมีภัณฑ์ จำกัด
  (มหาชน) ในรูปเครดิตได้สูงสุดถึง 60 วัน แต่เนื่องจากบริษัทฯ
  สามารถหาแหล่งเงินจากสถาบันการเงินได้ในอัตราดอกเบี้ยที่ต่ำกว่ามาก บริษัทฯ
  จึงซื้อสินค้าด้วยเงินสดโดยอาศัยวงเงินจากสถาบันการเงินเพื่อรับส่วนลดทางการค้า
  ซึ่งทำให้อัตรากำไรของบริษัทฯ ดีขึ้น โดยในกรณีที่บริษัทฯ
  มีความจำเป็นที่จะต้องหาเงินทุนหมุนเวียนเพิ่มเติม บริษัทฯ
  อาจเลือกใช้เครดิตจากผู้ผลิตข้างต้นได้

  อย่างไรก็ตาม ในปัจจุบัน บริษัทฯ มีวงเงินกู้ยืมกับสถาบันการเงินหลายแห่ง
  ทำให้บริษัทมีวงเงินทุนหมุนเวียนใช้ได้อย่างเพียงพอ โดย ณ 31 ธันวาคม 2554
  บริษัทยังมีวงเงินคงเหลือที่จะสามารถใช้เป็นเงินทุนหมุนเวียนได้อีกประมาณ ร้อยละ 75
  จากวงเงินที่มีอยู่ทั้งหมด ทำให้บริษัทฯ มีฐานะเงินทุนหมุนเวียนที่เข้มแข็งยิ่งขึ้น และ ณ 31
  ธันวาคม 2554 บริษัทมีอัตราส่วนหนี้สินต่อทุนเพียง 1.87
  เท่าอีกทั้งการที่ผลการดำเนินงานของบริษัทฯ ดีขึ้นอย่างต่อเนื่อง ทำให้บริษัทฯ
  ได้รับเงื่อนไขและวงเงินกู้จากธนาคารพาณิชย์ดีขึ้นเป็นลำดับ

6.  ความเสี่ยงจากความเปลี่ยนแปลงของราคาสินค้าในตลาดโลก

  ถึงแม้ว่าบริษัทฯ จะมียอดขายส่วนใหญ่จากในประเทศ
  แต่ราคาสินค้าที่ขายในตลาดส่วนใหญ่จะขึ้นอยู่กับราคาสินค้าในตลาดโลกที่ผันแปรตามอุปสงค์และอุปทานของตลาดโลก
  ตามลักษณะสินค้าในอุตสาหกรรมปิโตรเคมีซึ่งมีลักษณะเป็น commodity product
  กำไรของบริษัทฯ จึงเปลี่ยนแปลงตามราคาสินค้าในตลาดซึ่งมีลักษณะเป็นวัฏจักร
  ความเสี่ยงของบริษัทฯ จึงอาจเกิดขึ้นในกรณีที่บริษัทฯ
  ซื้อสินค้ามาในราคาสูงและเกิดเหตุการณ์ที่ราคาของสินค้าดังกล่าวลดลง ในกรณีนี้บริษัทฯ
  อาจจำเป็นต้องขายสินค้าคงคลังที่มีอยู่ให้กับบริษัทลูกค้าในราคาที่ลดลงหรือต่ำกว่าราคาที่ซื้อมา
  ซึ่งจะส่งผลทำให้กำไรของบริษัทฯ ลดลงและอาจขาดทุนในบางกรณี

  อย่างไรก็ตาม ที่ผ่านมาบริษัทฯ
  พยายามลดความเสี่ยงนี้ลงโดยการพยายามเก็บสินค้าคงคลังในระดับที่เหมาะสมตามการคาดการณ์ทิศทางของอุปสงค์
  และอุปทาน โดยเฉพาะสินค้าที่มีความผันผวนของราคามาก
  และติดตามการเปลี่ยนแปลงของราคาตลาดตลอดเวลาจากข้อมูลที่ได้รับจากซัพพลายเออร์ระดับโลกอย่างครบวงจร
  ตั้งแต่ผลิตภัณฑ์ต้นน้ำจนถึงปลายน้ำในอุตสาหกรรมปิโตรเคมี
  สำหรับลูกค้ารายใหญ่ที่มีการสั่งซื้อล่วงหน้าในปริมาณมาก บริษัทฯ
  จะได้รับการสนับสนุนในเรื่องปริมาณและราคาโดยตรงจากผู้ผลิต
  และ/หรือผู้จำหน่ายจึงทำให้ลดความเสี่ยงได้ นอกจากนี้ สินค้าเกรดพิเศษของบริษัทฯ
  ยังได้รับผลกระทบจากความผันผวนของราคาสินค้าต่ำ
  เนื่องจากกำหนดราคาขายตามต้นทุนของบริษัทฯบวกกำไร (Cost Plus)

  ในปี 2554 บริษัทมีค่าใช้จ่ายในการตั้งสำรองการขาดทุนจากการลดมูลค่าของสินค้าคงเหลือ
  ในไตรมาส 2/2554 จำนวน 4 ล้านบาท และได้โอนกลับรายการดังกล่าวจำนวน 2
  ล้านบาทในไตรมาส 3/2554 ส่วนหนึ่งเนื่องจากภาวะราคาสินค้ากลับมาเพิ่มสูงขึ้น
  และสินค้าเหล่านั้นได้ถูกจำหน่ายออกไปบางส่วนแล้ว

7.  ความเสี่ยงจากการมีกำไรขั้นต้นค่อนข้างต่ำ

  เนื่องจากบริษัทฯ มียอดขายมากกว่า 60 % เป็นสินค้าประเภท Commodity polymer
  ดังนั้นอัตรากำไรขั้นต้นจึงค่อนข้างต่ำตามลักษณะของสินค้า ปัจจัยต่าง ๆ เช่น
  ความผันผวนของอัตราดอกเบี้ย อัตราแลกเปลี่ยนเงินตราต่างประเทศ คุณภาพของลูกหนี้
  และการบริหารสินค้าคงคลัง เป็นต้น อาจส่งผลกระทบต่ออัตรากำไรสุทธิของบริษัทฯ ได้
  อย่างไรก็ตาม เมื่อผลการดำเนินงานของบริษัทฯ ดีอย่างต่อเนื่องและสม่ำเสมอ ทำให้บริษัทฯ
  มีฐานะเงินทุนหมุนเวียนที่เข้มแข็งยิ่งขึ้น และทำให้อัตราส่วนหนี้สินต่อทุนของบริษัทฯ
  ยังอยู่ในระดับไม่สูงนัก จึงทำให้บริษัทฯ
  ได้รับเงื่อนไขและวงเงินกู้จากธนาคารพาณิชย์ที่ดีขึ้นเป็นลำดับ อีกทั้ง การที่บริษัทฯ
  มีการวางกฎเกณฑ์และติดตามดูแลนโยบายในการควบคุมความเสี่ยงจากอัตราแลกเปลี่ยนเงินตราต่างประเทศ
  นโยบายการให้สินเชื่อแก่ลูกค้า และการบริหารสินค้าคงคลังอย่างใกล้ชิด
  รวมถึงการปรับปรุงและพัฒนาประสิทธิภาพในการดำเนินงานอย่างต่อเนื่องเพื่อลดค่าใช้จ่ายน่าจะทำให้ความเสี่ยงที่เป็นผลกระทบต่ออัตรากำไรสุทธิลดลงได้

  นอกจากนี้ นโยบายในการเพิ่มยอดขายสินค้าเกรดพิเศษ
  เป็นอีกหนึ่งในนโยบายที่ทำให้ลดความเสี่ยงในเรื่องดังกล่าวได้ ในปี 2554
  บริษัทมียอดขายสินค้าเกรดพิเศษ เพิ่มขึ้นจากปี 2553 คิดเป็นร้อยละ 10.8
  โดยมีมูลค่าขายเท่ากับ 1,370 ล้านบาท ในปี 2554 เพิ่มขึ้นจากมูลค่าขายในปี 2553 ซึ่งเท่ากับ
  1236 ล้านบาท

  อย่างไรก็ตาม อัตรากำไรขั้นต้นในปี 2554 ลดลงจากปี 2553
  สาเหตุสำคัญส่วนหนึ่งมาจากการไม่ได้ต่อสัญญากับบริษัท บีเอเอสเอฟ (ประเทศไทย) จำกัด
  (BASF) ซึ่งเป็นสินค้าที่มีอัตรากำไรขั้นต้นสูง กอปรกับภาวะการแข่งขันที่มีสูงขึ้น
  รวมถึงมีการขายสินค้าที่เคลื่อนไหวช้าบางส่วนออกไปในราคาต่ำ
  ส่งผลให้อัตรากำไรขั้นต้นก่อนค่าขนส่งลดลงจากระดับร้อยละ 7.8 ในปี 2553 เป็นร้อยละ 7.2
  ในปี 2554

8.  ความเสี่ยงจากการที่ไม่ต่อสัญญาเป็นตัวแทนจำหน่ายให้กับผู้ผลิต

  สัญญาตัวแทนจำหน่ายที่บริษัทฯ ทำกับผู้ผลิตมีทั้งลักษณะสัญญาปีต่อปี หรือ ต่อทุก 2 ปี
  ซึ่งเป็นหลักปฏิบัติโดยทั่วไปในอุตสาหกรรมปิโตรเคมี ทำให้บริษัทฯ
  มีความเสี่ยงที่จะไม่ได้รับการต่อสัญญาเป็นตัวแทนจำหน่ายให้กับผู้ผลิต
  หากไม่สามารถทำตามข้อกำหนดของผู้ผลิตแต่ละราย เช่น
  ไม่สามารถสร้างยอดขายได้ตามเป้าหมายที่ผู้ผลิตกำหนด หรือ
  ไม่สามารถดำรงระบบโครงสร้างพื้นฐานได้ตามที่ผู้ผลิตกำหนด

  อย่างไรก็ตาม บริษัทฯ มีผลการดำเนินงาน ที่เติบโตอย่างต่อเนื่อง
  และมีลูกค้าประจำอยู่จำนวนมาก อีกทั้งมีการพัฒนากลุ่มลูกค้าใหม่ในหลากหลายอุตสาหกรรม
  จึงสร้างความพึงพอใจให้กับผู้ผลิตมาตลอด
  ตลอดจนมีการสื่อสารทำงานร่วมกันกับทางผู้ผลิตอย่างใกล้ชิดเพื่ออธิบายความคืบหน้าของการขายและการพัฒนาตลาดในประเทศ
  ทำให้ในกรณีที่ยอดขายไม่เป็นไปตามเป้าหมาย
  ทางผู้ผลิตก็ยังคงต่อสัญญากับบริษัทเนื่องจากเข้าใจในเหตุผลและรับทราบถึงสถานการณ์อย่างใกล้ชิดอยู่ตลอดเวลา

  หากแต่ว่าปัจจุบันแนวโน้มการรวมธุรกิจ เพื่อสร้างมูลค่าเพิ่มให้กับองค์กรเกิดขึ้นเสมอ ดังนั้น
  บางครั้งเมื่อผู้ผลิตที่บริษัทเป็นตัวแทนจำหน่ายถูกซื้อกิจการโดยบริษัทอื่น
  แล้วมีการเปลี่ยนแปลงนโยบายไป อาจทำให้บริษัทต้องสูญเสียผู้ผลิตรายนั้นๆไป กรณีของ BASF
  ก็เช่นกัน บริษัทไม่ได้ต่อสัญญาการเป็นตัวแทนจำหน่ายของ BASF ซึ่งได้มีการควบรวมกิจการ
  Ciba Specialty ประเทศไทยในปี 2553 การควบรวมกิจการดังกล่าว
  ส่งผลให้เกิดการทับซ้อนของผลิตภัณฑ์ที่บริษัทเป็นตัวแทนจำหน่ายให้กับบริษัทอื่น
  กับส่วนที่เป็นผลิตภัณฑ์เดิมของ BASF
  จนเป็นที่มาของการไม่ได้ต่อสัญญาเป็นตัวแทนจำหน่ายสินค้าของ BASF ที่ครบสัญญา ในวันที่ 31
  ธันวาคม 2553

  อย่างไรก็ตาม ในปี 2554 บริษัทหาผู้ผลิตรายใหม่ เพื่อทดแทนสินค้าดังกล่าว ภายใต้ชื่อ
  Qualichem Specialties จากประเทศอินเดีย ซึ่งเดิมประกอบธุรกิจรับจ้างผลิตสินค้าจาก
  CIBA แต่จากการติดต่อ เพื่อนำสินค้าเข้ามาจำหน่าย ติดปัญหาบางประการ ทำให้ทางบริษัท
  Qualichem Specialties ไม่สามารถนำส่งสินค้าให้บริษัทได้ในเวลา และจำนวนที่ตกลง
  บริษัทจึงตัดสินใจจัดหาผู้ผลิตรายใหม่ในสินค้าหมวดดังกล่าวเพิ่มเติม อาทิ Miliken Chemical
  เป็นต้น

9.  ความเสี่ยงจากภาวะอุทกภัย

  จากภาวะอุทกภัยของประเทศไทยในปี 2554 ส่งผลให้พื้นที่อุตสาหกรรม
  และที่อยู่อาศัยได้รับความเดือนร้อน เสียหายเป็นบริเวณกว้าง ที่ตั้งของบริษัทอยู่บนถนนกิ่งแก้ว
  แนวเดียวกับสนามบินสุวรรณภูมิ ซึ่งเป็นส่วนหนึ่งของพื้นที่ Floodway
  จึงมีความเสี่ยงในการเกิดภาวะน้ำท่วม และอาจเกิดความเสียหายต่อทรัพย์สินได้ ทั้งนี้บริษัท
  ไม่ได้รับความเสียหายกับทรัพย์สินของบริษัทจากภาวะน้ำท่วมในปี 2554
  เพระไม่มีภาวะน้ำท่วมถึงถนนกิ่งแก้วตลอดทั้งสายจากถนนอ่อนนุชจนถึงถนนบางนา-ตราด

อย่างไรก็ตาม ด้วยที่ตั้งที่อยู่ริมถนนกิ่งแก้ว ซึ่งเป็นแนวคันกั้นน้ำตามแนวพระราชดำริ
และด้วยการก่อสร้างอาคารสำนักงาน และคลังสินค้า ที่ได้ประเมินถึงสถานการณ์ดังกล่าวไว้แล้ว
จึงได้มีการถมที่ภายในบริษัทให้มีพื้นถนนในบริษัท อยู่ในระดับเดียวกับถนนกิ่งแก้ว
ซึ่งมีความสูงเพียงพอในระดับเดียวกับแนวคันกั้นน้ำ ตามแนวพระราชดำริ
รวมถึงได้มีการยกพื้นอาคารสำนักงาน และคลังสินค้าให้มีความสูงจากพื้นถนนในบริษัท อีกประมาณ 1
เมตร และ 1.30 เมตร ตามลำดับ
สำหรับกรณีของเต้นท์ชั่วคราวที่สร้างขึ้นเพิ่มเติมในภายหลังเพื่อเก็บสินค้า
ที่ไม่ได้มีการยกพื้นสูงมากนัก อาจจะมีความเสี่ยงมากกว่าอาคารอื่นในบริษัท ทั้งนี้ บริษัท
ได้มีการทำประกันความเสี่ยงจากภาวะน้ำท่วมอย่างต่อเนื่อง